作者:陸龜蒙
標題:奉和襲美太湖詩二十首：雨中游包山精舍
內容:包山信神仙，主者上真職。及棲鐘梵侶，又是清涼域。乃知煙霞地，絕俗無不得。巖開一徑分，柏擁深殿黑。僧閑若圖畫，像古非雕刻。海客施明珠，湘蕤料淨食。有魚皆玉尾，有烏盡金臆。手攜鞞鐸佉，若在中印國。千峰殘雨過，萬籟清且極。此時空寂心，可以遺智識。知君戰未勝，尚倚功名力。卻下聽經徒，孤帆有行色。